text:
Archivo di November, 2012
Director Medico di Hospital
ORANJESTAD (AAN): Dr Jaime Falconi, Director Medico di Hospital a papia den conferencia di prensa riba e situacion di Tuberculosis aki na Aruba. Esaki relaciona cu e caso cu a presenta na Colegio Arubano.
Dr. Falconi a splica cu algun tempo nan ta na altura caba di e problema cu Tuberculosis na Aruba y debido atencion a ser duna na dje.
A enfatiza cu e situacion aki a ser treci pa dilanti den un forma cu lo por trece un tiki confusion. Ta pesey cu el a pidi presencia di dos specialista di pulmon Dr. Kock y Dr. Schwengle pa duna prensa mas informacion riba tuberculosis
ORANJESTAD(AAN): Aparentemente no ta tur hende ta cobra fin di luna, y pesey algun anti-social a dicidi na bay regala nan mes un salario.
Tabata Diahuebs algun minuut pasa di 9’or di anochi cuater atracador a drenta Food Center na Brazil, y na tono fuerte a cuminza ta exigi pa placa.
A bay cu un suma di alrededor 1.500 Florin. E atracadornan tabata arma cu arma blanco y tambe un arma di candela.
ORANJESTAD(AAN): Esaki ta e temporada crusero pisa cu a cuminsa. Diahuebs mes por a mira un cantidad di turista moviendo den nos cayanan. Companianan di tour tabata sali bon carga cu cantidad di turista. E tabata un bon siman pa esnan cu a traha duro.
Asina mes tin un preocupacion cu un compania crusero cu ta yega nos isla. Su ruta ta causando problema pa seguridad di nos isla. E barco Horizon di Pulmantur a yega Aruba pa su prome bishita dialuna cu a pasa.
ORANJESTAD(AAN): Aruba a yama bon bini na e barco nobo y prestigioso Breeze, cu a drenta nos waf pa prome biaha.
E barco ta cay bao di e asina yama categoria ‘Fun Ships’ di e linea di Carnival Cruise Lines y a inicia su prome viahenan crucero e aña aki na luna di mei, desde Italia.
Cu un total di 3.700 pasahero y 1.386 tripulante, Carnival Breeze ta un di e cruceronan mas grandi den su linea.
E linea crucero Carnival ta hunga un papel importante den nos industria di crucero pa Aruba, pa aña 2013, nan a proyecta 27 bishita den nos waf di Carnival Breeze, Carnival Freedom y Carnival Victory pa Aruba.
Lo haci otro investigacion riba funcionamento di e sala!
ORANJESTAD (AAN): Diahuebs atardi na Dr Horacio Oduber Hospital tabata tin un conferencia di prensa relaciona cu e asunto di tuberculosis na Colegio Arubano.
Pero banda di esaki, Dr. Jaime Falconi, Director Medico di HOH a duna di conoce cu e conferencia di prensa aki ta den e cuadro di transparencia cu mester existi. Sigur ta importante pa duna informacion di parti di hospital riba loke a sosode algun siman pasa den sala di operacion.
Dr. Falconi a bisa cu Hospital lo haci un investigacion profundo di loke a sosode den sala di operacion y na mesun momento wak e funcionamento di sala di operacion.
ORANJESTAD (AAN): Riba peticion di voorzitter di e comision Sr. Andin Bikker, Arubus a duna un presentacion na e comision di Vaste Staten di Overheids NV’s en Nutsbedrijven.
Esaki tabata en conecion cu e lansamento di e proyecto nobo di Arubus esta Smartcard. Aki a duna un splikacion amplio di con e sistema ta traha, con e ta bayendo y tambe kico ta e ventaha nan cu esaki ta trece cu ne pa Arubus. Esnan cu tabata presente ta Sr. Donny Rasmijn, Sr. Chris Dammers, Sr. Sergio Boekhoudt, Señora Lorna Varlack y tambe Sr. Andin Bikker.
Prome Minister Eman na apertura oficial di Super Food
ORANJESTAD(AAN): E ambiente cu tabata reina dilanti e tienda nobo y moderno di Super Food diahuebs mainta tabata uno di positivismo.
Anima pa Erin Croes di Magic FM director di Super Food Jack Bult y diferente miembro di personal a hiba palabra.
Pero, prome cu esaki algun fundacion a haya un cheque di Super Food pa nan bon trabao pa comunidad y medio ambiente di Aruba.
ORANJESTAD(AAN): Diaranson anochi tabatin un encuentro cu un grupo grandi di representantenan di organizacionnan cu ta traha riba tereno di medicina na Aruba.
Meta di e reunion aki tabata pa discuti y yega na firma un protocol pa ofrece yiunan di tera cu ta studiando medicina den region un oportunidad pa traha aki na Aruba.
Prome Minister Eman a bisa di ta contento cu na final di e reunion a yega na un acuerdo, pasobra ta importante pa crea oportunidad pa nos yiunan di tera worde incorpora den e mundo medico na Aruba.
ORANJESTAD (AAN): Bon noticia! E Solar Panel Kits di NV Elmar a yega Aruba y benta ta progresando. Ya cinco famia a cumpra nan solar panel kit. Elmar ta ripara cu e interes den energia solar a subi considerablemente y hopi hende ta acerca Elmar pa busca mas informacion.
Elmar ta wak futuro den energia solar y lo traha duro pa por brinda Aruba un tremendo producto cu servicio amplio.
Elmar ta bende Solar Panels di marca ASP cu ta produci na Merca. A scoge pa e marca aki pa motibo cu e ta di calidad halto.
E solar panels tin certificacion internacional. Cual un di nan ta garantisa cu e solar panel ta wanta e salpeter cu nos tin na Aruba. E fabrica ta extende un garantia di 25 aña y Elmar lo intermedia encaso cu mester claim e garantia.
Tur hende merece un di dos chens:
ORANJESTAD (AAN) – Den entrevista cu Matutino DIARIO, señor Gregory Koolman, director di Enseñanza pa Empleo,a relata tocante cursonan nobo cu EPE ta bay imparti na aña 2013 y a referi tambe na otro cursonan cu ta andando.
Despues di un pause Enseñanza pa Empleo ta bolbe drenta Instituto Coreccional Aruba (KIA), pa duna les y yuda asina rehabilita e presonan.
Señor Koolman a expresa cu e lesnan aki tambe ta un forma pa relax e detenidonan y claro, pa ora nan sali nan por integra back den comunidad.
Awor EPE ta bay na su mision inicial:
ORANJESTAD (AAN) – Algun siman atras Minister Presidente a señala cu Enseñanza pa Empleo tin un tarea pa haci cu e trahadornan cu a perde nan empleo den e refineria.
Den entrevista cu director di EPE, señor Gregory Koolman, Matutino DIARIO a puntre ta kico e tarea aki ta.
El a menciona con EPE ta bayendo den su mision oficial ya cu el a lanta na 1988 pa prepara e ex-trahadornan di Lago drenta den sector Horeca.
Duna pa antropologo Wayuu, Dr. Weildler Guerra
ORANJESTAD (AAN): Na November 2011, Prome Minister Mike Eman a viaha cu un delegacion di Museo Arqueologico Aruba pa Riohacha, Colombia den cuadro di 25 aña Status Aparte cu e meta pa subraya e origen y historia comparti di e pueblonan di Aruba, Colombia y Venezuela.
E Gerente di Banco de la Republica na Riohacha Dr. Weildler Guerra, kende ta di descendencia Wayuu y antropologo a fungi como un di e anfitrionnan di e delegacion.
El’ a prepara un programa caminda e delegacion di Aruba por a profundiza den historia y tradicion di e comunidad Wayuu y intercambia tocante e similaridad y diferencia cu nos cultura y historia.
Minister Otmar Oduber:
ORANJESTAD (AAN) – Den conferencia di prensa, Minister di Labor, Transporte y Turismo, señor Otmar Oduber, a referi na e sentencia cu Corte a dicta pa señor Eddie Briesen.
Esaki ta cu e ex-minister di Turismo mester bay duna cuenta dilanti di Huez na Januari proximo, tocante un contrato nobo, firma pa alrededor di siete miyon florin cu e grupo Aruba Musical Festival, sin cu e contrato pa e eventonan di 2008 y 2009 a expira ainda.
Minister Oduber a referi na un investigacion tumando lugar door di Central Accountings Dienst y Ministerio Publico, relaciona cu e contrato aki, cu a wordo firma na aña 2008, pa añanan 2010 te 2013 y faltando ainda esun di October 2009, cu Aruba Music Festival.


c: application/epub+zip

text:
Kontenido
© 2014 Watch Tower Bible and Tract Society of Pennsylvania
Kiko Dios Ta Pensa di Humamentu? 4
Abo A Purba e Pan Ku Ta Duna Bida? 7
Ki Speransa Tin pa Nos Antepasadonan? 10
Tres Hòmber en Buska di e Bèrdat den Siglo 16—Kiko Nan A Haña Sa? 12
Pregunta Ku Beibel Ta Kontestá 16
PREGUNTA KU HOPI HENDE SA HASI TOKANTE TESTIGUNAN DI YEHOVA—Boso Ta Tolerá Otro Religion?
(Bai na TOKANTE NOS > PREGUNTA KU HOPI HENDE SA HASI)
TÓPIKO PRINSIPAL | KIKO DIOS TA PENSA DI HUMAMENTU?
Humamentu ta un asesino kruel.
El a mata 100.000.000 hende den e último siglo.
E ta kaba ku 6.000.000 bida pa aña.
E ta mata un promedio di ún persona kada seis sekònde.
I no ta parse ku e situashon akí lo kambia tampoko.
Outoridatnan riba tereno di salubridat ta kalkulá ku si e situashon akí sigui asina, pa aña 2030 e promedio anual di morto kousá pa humamentu lo bula 8.000.000. Ademas, nan ta pronostiká ku pa fin di siglo 21 humamentu lo kaba ku bida di 1.000.000.000 hende.
No ta hende ku ta huma so ta bira víktima di tabako. Nan famia tambe ta bira víktima, ya ku nan ta sufri daño emoshonal i ta keda perhudiká finansieramente. Ademas, tur aña 600.000 hende ta muri pa motibu di e huma ku nan ta hala aden di otro hende ku ta huma. En realidat, tur hende ta paga pa e konsekuensianan pasobra e gastunan di kuido médiko tambe ta subi.
Na kontraste ku otro epidemianan ku ta pone dòkternan hasi hopi esfuerso pa haña un kura, e problema di humamentu akí ta fásil pa resolvé i su solushon ta bon konosí. E direktor general di e Organisashon Mundial di Salú, dòkter Margaret Chan, a bisa: “Ta hende mes ta kousa e epidemia di tabako; pero si gobièrnu i komunidat uni nan esfuersonan, nan lo por solushoná e problema akí.”
Nunka promé tabatin tantu esfuerso asina di parti di paisnan rònt mundu pa kombatí e problema serio di salú akí. For di ougùstùs 2012, mas o ménos 175 pais a bai di akuerdo pa tuma medida pa limitá uso di tabako.* Sinembargo, forsanan poderoso ta sigui promové e epidemia akí. Tur aña e industria di tabako ta gasta miles di miónes di dòler na propaganda pa trèk kliente nobo, foral hende muhé i adulto hóben ku ta biba den paisnan den desaroyo. Ademas, komo ku tabako ta krea un adikshon asina fuerte, e kantidat di hende ku ta muri di humamentu entre e mil mion humadónan ta keda haltu. Si nan no stòp di huma, e kantidat di morto lo oumentá konsiderablemente den e siguiente kuater dékadanan.
Propaganda pa humamentu i adikshon na nikotina ta pone ku hopi hende ta keda pegá na un hábito ku nan ta deseá di vense. Esaki ta presis loke a pasa ku Naoko, kende a kuminsá huma for di yòn. E manera ku medionan di komunikashon ta pinta humamentu a lag’é kere ku e ta masha kos. Aunke tantu su mama komo su tata a muri di kanser na pulmon, tòg el a sigui huma miéntras ku e tabata lanta su dos yu muhénan. Naoko a atmití: “Mi tabatin miedu di haña kanser i mi tabata preokupá pa e salú di mi yunan, pero tòg mi no por a laga sigaria para. Mi a kere ku nunka lo mi por a stòp di huma.”
Apesar di esei, Naoko á stòp di huma. El a haña e motivashon pa vense su hábito for di e mesun fuente ku a yuda miónes di otro hende keda liber di tabako. Ki fuente esaki ta? Wak e siguiente artíkulo.
^ par. 11 E medidanan akí ta entre otro: informá komunidat tokante e peligernan di humamentu, limitá propaganda ku ta promové humamentu, hisa belasting riba tabako i organisá programanan pa yuda hende stòp di huma.
TÓPIKO PRINSIPAL | KIKO DIOS TA PENSA DI HUMAMENTU?
Naoko, kende a ser menshoná den e artíkulo anterior, ta konta kon el a logra stòp di huma: “Mi a logra kambia mi bida pasobra mi a siña e bèrdat tokante Dios su kualidatnan i propósito.” Nos por haña loke el a siña den Beibel. Aunke Beibel no ta menshoná e palabra tabako, e ta yuda nos komprondé sí kiko Dios ta pensa tokante humamentu.* E konosementu akí a duna hopi hende e motivashon ku nan tabatin mester pa resistí e gana di huma òf asta stòp. (2 Timoteo 3:16, 17) Laga nos konsiderá tres efekto dañino di humamentu i mira kiko Beibel ta bisa tokante nan.
Tabako ta kontené nikotina, lokual ta un di e supstansianan di mas adiktivo ku ta eksistí. Nikotina por tin un efekto sea stimulante òf trankilisante. Kada biaha ku un hende hala huma aden, su kurpa ta hiba un dósis di nikotina masha lihé na su selebro. Pues, si e ta huma un promedio di un paki di sigaria pa dia, e ta inhalá mas o ménos 200 dósis di nikotina. Esei ta un dósis muchu mas haltu ku kualke otro droga, lokual ta hasi nikotina un supstansia sumamente adiktivo. Unabes ku un persona bira adikto na nikotina, si e no satisfasé su gana di huma, su kurpa ta drenta un ansha pa haña e supstansia akí.
“Boso ta esklabo di esun ku boso ta obedesé.” —Romanonan 6:16
Bo por bisa ku di bèrdat bo ta obedesé Dios si bo ta adikto na tabako?
Beibel ta yuda nos haña e punto di bista korekto tokante humamentu. E ta bisa: “Boso no sa ku si boso sigui presentá boso mes na un hende komo esklabo obediente, boso ta esklabo di esun ku boso ta obedesé?” (Romanonan 6:16) Ora un persona laga su gana di huma dominá su pensamentu i akshonnan, e ta bira un esklabo di e bisio degradante akí. Pero, Dios, kende su nòmber ta Yehova, ke pa nos ta liber no solamente di bisionan ku por kontaminá nos kurpa sino tambe di esnan ku por kousa daño na nos “spiritu,” esta, nos aktitut i manera di pensa. (Salmo 83:18; 2 Korintionan 7:1) Pues, segun ku un persona su apresio i rèspèt pa Yehova ta krese, e ta rekonosé ku Yehova meresé su máksimo esfuerso. E no por duna Yehova esei tanten ku e ta adikto na un hábito mortal. Ta ora e realisá esaki, e por haña e motivashon nesesario pa resistí mal deseo.
Olaf, kende ta biba na Alemania, a kuminsá huma tempu ku e tabatin 12 aña. Pero el a logra vense su adikshon na sigaria despues ku el a huma 16 aña largu. Olaf a pensa ku humamentu no ta peligroso, pero durante e añanan ku a pasa, su adikshon a bira inkontrolabel. El a bisa: “Un biaha ku mi sigarianan a kaba, mi a bira asina desesperá ku mi a piki tur e kabitunan di sigaria for di un asbak, koba e sobrá tabako for di nan i lora esakinan den un pida korant. Ora mi korda so kiko mi a hasi, mi ta haña bèrgwensa.” Kon el a logra stòp di huma? Olaf ta bisa: “E faktor di mas importante tabata mi deseo di hasi Yehova kontentu. Yehova su amor pa humanidat i e speransa ku e ta ofresé hende a duna mi e forsa pa libra mi mes pa semper di e adikshon akí.”
Segun e buki The Tobacco Atlas: “Ta sientífikamente probá ku humamentu di sigaria ta afektá kasi tur órgano den nos kurpa i ta hisa nos chèns di bira malu i muri.” Ta bon konosí ku humamentu ta kousa malesanan no-kontagioso manera kanser, problema ku kurason i ku pulmon. Pero segun e Organisashon Mundial di Salú, humamentu tambe ta un di e kousanan mas grandi di malesanan kontagioso manera tuberkulósis.
“Stima Yehova bo Dios ku henter bo kurason, ku henter bo alma i ku henter bo mente.” —Mateo 22:37
Bo ta mustra ku bo ta stima i respetá Dios si bo tin un bisio ku ta dañino pa bo kurpa?
Yehova ta siña nos den su Palabra kon nos tin ku mira nos bida, kurpa i mente. Su yu, Hesus, a enfatisá esaki ora el a bisa: “Stima Yehova bo Dios ku henter bo kurason, ku henter bo alma i ku henter bo mente.” (Mateo 22:37) Ta bisto anto ku Dios ke pa nos respetá nos kurpa i biba manera e ke pa nos biba. Segun ku nos ta konosé Yehova mihó i tambe su promesanan, nos ta siña apresiá i balorá tur loke el a hasi pa nos. Esaki ta motivá nos pa keda liber di tur loke por kontaminá nos kurpa.
Jayavanth, un dòkter na India, a huma 38 aña largu. El a bisa: “Mi a siña tokante e peligernan di humamentu den revistanan di medisina. Mi tabata sa ku e ta malu i mi a konsehá mi pashèntnan pa stòp di huma. Pero mi mes no por a stòp, maske mi a purba sinku òf seis biaha.” Kiko a yud’é stòp? E ta konta: “Mi a stòp di huma pasobra mi a kuminsá studia Beibel. Mi deseo pa agradá Yehova a duna mi e motivashon pa stòp di huma mesora.”
Tantu e huma di kabitu di sigaria ku ta keda atras komo e huma ku humadó ta saka ta tóksiko. Ora otro hende hala e huma akí aden, nan por haña kanser i otro malesanan. Tur aña 600.000 hende, spesialmente hende muhé i mucha, ku no ta huma mes, ta pèrdè nan bida. Segun un informe di e Organisashon Mundial di Salú, te na ora ku ta un tiki so di e huma akí hende hala aden, nan no ta skapa di e konsekuensianan.
“Stima bo próhimo meskos ku bo mes.” —Mateo 22:39
Bo ta mustra ku bo stima bo próhimo i bo famia si bo humamentu ta kousa daño na nan salú?
Segun Hesus, nos tin ku stima nos próhimo, esta, nos famia, amigunan i otro hende rònt di nos; ta amor pa Dios so ta mas importante ku esei. El a bisa: “Stima bo próhimo meskos ku bo mes.” (Mateo 22:39) Si nos tin un kustumber ku ta hasi daño na e hendenan rònt di nos, nos no ta mustra amor pa próhimo. Amor di kurason ta motivá nos pa sigui e konseho di Beibel: “Laga kada hende sigui buska, no su mes benefisio, sino esun di e otro persona.”—1 Korintionan 10:24.
Armen, ku ta biba na Armenia, ta kòrda: “Mi famia a roga mi pa mi no huma pasobra esei tabata afektá nan. Ma mi no kier a aseptá ku esei por tabatin un mal efekto riba nan.” E ta splika kiko a pon’é kambia su punto di bista: “Mi konosementu di Beibel i amor pa Yehova a yuda mi stòp di huma i aseptá ku di bèrdat esei tabata hasi daño tantu na ami komo na hende rònt di mi.”
Konosementu di Beibel a yuda Olaf, Jayavanth i Armen stòp ku nan bisio di huma ku tabata kousa daño tantu na nan mes komo na otro hende. Nan a logra stòp, no djis pasobra nan tabata sa ku humamentu ta malu sino pasobra nan a siña stima Yehova i kier a hasié kontentu. E teksto di 1 Huan 5:3 ta enfatisá kon importante e amor ei ta: “Amor pa Dios ta nifiká ku nos ta kumpli ku su mandamentunan; sinembargo, su mandamentunan no ta pisá.” No ta semper fásil pa sigui e prinsipionan di Beibel. Pero ora un hende ta stima Dios, no ta difísil pa obedes’é.
Yehova Dios ta yudando miónes di hende pa libra nan mes di adikshon na nikotina i keda liber di dje mediante un kampaña mundial di edukashon bíbliko. (1 Timoteo 2:3, 4) Pronto Yehova lo destruí e sistema komersial haragan akí ku ta sklabisá miónes di hende na tabako. Lo e hasi esaki pa medio di su Reino selestial ku Hesukristu komo Rei. Yehova lo kaba ku e epidemia mundial di humamentu pa semper i lo sòru pa tur hende obediente por tin un kurpa i mente sano atrobe.—Isaías 33:24; Revelashon 19:11, 15.
Si bo ta lucha pa stòp di huma, no entregá. Abo tambe por haña e motivashon pa stòp ora bo siña stima Yehova i komprondé kiko e ta pensa di humamentu. Si bo ta deseá, Testigunan di Yehova lo ta kontentu pa yuda bo siña i apliká prinsipionan di Beibel. Bo por ta sigur ku si bo ke pa Yehova yuda bo libra bo mes di adikshon na tabako, lo e duna bo e forsa nesesario pa logra esei.—Filipensenan 4:13.
^ par. 3 Den e seri di artíkulo akí humamentu ta referí na entre otro huma sigaria, sigá òf pipa. Pero e prinsipionan ku nos lo bai konsiderá ta apliká tambe na kou tabako, sneif tabako na puiru, usa sigaria elektróniko ku tin nikotina i tambe otro produktonan.
E TURISTANAN tabatin hamber. Despues ku nan a bishitá sitionan históriko den e stat antiguo Bètlehèm, nan a haña masha gana di purba algu típiko di e lugá. Un di nan a mira un restorant ku ta bende falafel. Falafel ta pan di pita yená ku krema di garbanso, tomati, siboyo i otro bèrdura. E sèntwich delisioso akí a duna nan energia pa sigui ku nan tour.
Loke e turistanan akí lo no tabata sa ta ku komementu di e simpel pan di pita akí tabata e eksperensia di mas históriko ku nan tabatin riba e dia ei. E nòmber Bètlehèm ta nifiká “Kas di Pan,” i pa míles di aña kaba nan ta traha pan den e área ei. (Ruth 1:22; 2:14) Te awe, pan di pita ta un di e pannan típiko di Bètlehèm.
Kasi 4.000 aña pasá, no muchu leu di zùit di Bètlehèm, Sara, kasá di Abraham, a traha “pan” fresku pa tres bishitante inesperá. (Génesis 18:6) E “hariña fini” ku Sara a usa por tabata sea di un tipo di trigu òf di puspas. Sara mester a traha e pan akí den purá, i probablemente el a hòrn’é riba piedra kayente.—1 Reinan 19:6.
Manera e relato akí ta indiká, e famia di Abraham tabata hòrna nan mes pan. Nan tabata biba manera nomada, p’esei probablemente Sara i su kriánan no por a traha pan den e tipo di fòrnu ku tabata komun na Ur, su stat natal. Sara tabata traha hariña fini for di grano ku e por a haña den nan region. Esaki a enserá hopi trabou ya ku nan mester a usa un mulina di man fásil pa transportá i posiblemente un pilon (kònchi i stòki di palu òf piedra pa bati grano).
Kuater siglo despues e Lei di Moises a stipulá ku niun hende no por a tuma un mulina di man komo garantia pa fiansa pasobra esaki tabata e doño di e mulina su medio di biba. (Deuteronomio 24:6) Un famia no por a traha nan pan di kada dia sin un mulina di man, p’esei Dios a konsider’é algu sumamente importante.—Wak e kuadro “Kon Hende Tabata Traha Pan den Tempu Bíbliko?”
E Skritura ta menshoná pan sentenáres di biaha i hopi bes eskritornan di Beibel a us’é komo sinónimo di kuminda. Hesus a mustra ku sirbidónan di Dios por resa pidi ku tur konfiansa: “Duna nos awe nos pan di kada dia.” (Mateo 6:11) Den e kaso akí, “pan” ta representá kuminda den un sentido general. Ku esaki Hesus a mustra ku nos por konfia ku Dios por proveé pa nos tur dia.—Salmo 37:25.
Pero tin algu muchu mas importante ku pan òf kuminda. Hesus a bisa: “Hende no mester biba di pan so, sino tambe di tur palabra ku ta sali for di boka di Yehova.” (Mateo 4:4) Su palabranan a referí na e tempu ku e israelitanan tabata dependé kompletamente di loke Dios a perkurá pa nan. Esaki a kuminsá djis despues ku nan a sali for di Egipto. Mas o ménos un luna despues ku nan a bai den e Desierto di Sinaí nan reservanan di kuminda tabata kabando. Komo ku nan tabatin miedu di muri di hamber den desierto, nan a keha amargamente: “[Na Egipto] nos tabata kome pan yena nos barika.”—Éksodo 16:1-3.
Sin duda, e pan di Egipto tabata dushi. Den tempu di Moises, panaderonan profeshonal por a ofresé e egipsionan un gran variedat di pan i buskuchi. Ma Yehova no tabatin intenshon di laga su pueblo keda sin pan. El a primintí nan: “Mira, lo mi laga pan yobe for di shelu pa boso.” E pan akí, ku a kai for di shelu mainta trempan, tabata parse serena òf fròst, “un kos fini manera skama.” Ora e israelitanan a mir’é pa promé biaha, nan a puntra otro: “Kiko esaki ta?” Moises a bisa nan: “Ta e pan ku SEÑOR a duna boso pa kome.” Nan a yam’é “mana,”* i e pan akí a alimentá nan pa 40 aña largu.—Éksodo 16:4, 13-15, 31.
Na prinsipio, e israelitanan mester a keda masha impreshoná ku e mana milagroso akí. E tabata smak manera kuki ku miel i tabatin mas ku sufisiente pa tur hende. (Éksodo 16:18) Pero segun tempu tabata pasa, nan a kuminsá sinti falta di e variedat di kuminda ku nan tabata haña na Egipto. Nan a murmurá: “Nos wowo no ta mira nada otro ku e mana akí so.” (Numbernan 11:6) Despues nan a reklamá rabiá: “Nos tin asko di e kuminda miserabel akí.” (Numbernan 21:5) Finalmente, nan a pèrdè gana di kome e “pan di shelu” i nan a kuminsá haña asko di dje.—Salmo 105:40.
Hende por mira pan, meskos ku hopi otro kos den bida, komo algu gewon. Pero Beibel ta papia di un tipo di pan masha spesial, un ku nos mester balorá. E pan akí, ku Hesus a kompará ku e mana ku e israelitanan malagradesí a rechasá, por duna nos benefisio eterno.
Hesus a bisa su oyentenan: “Ami ta e pan ku ta duna bida. Boso antepasadonan a kome mana den desierto, i tòg nan a muri. Ma ken ku kome di e pan ku ta baha for di shelu lo no muri. Ami ta e pan bibu ku a baha for di shelu; si un hende kome di e pan akí, lo e biba pa semper; i echo ta ku e pan ku lo mi duna pa mundu por biba ta mi karni.”—Huan 6:48-51.
Hopi di Hesus su oyentenan no a komprondé ku el a usa e palabranan “pan” i “karni” den sentido simbóliko. Pero e komparashon akí tabata na su lugá ya ku e hudiunan tabata kome pan komo alimento tur dia, meskos ku e mana a alimentá e israelitanan den desierto pa 40 aña largu. Aunke e mana tabata un regalo di Dios, e no a duna bida eterno. Di otro banda, Hesus su sakrifisio sí ta duna bida eterno pa tur ku pone fe den dje. Di bèrdat e ta e “pan ku ta duna bida.”
Kisas, ora bo tin hamber, bo ta kome pida pan i yama Dios danki pa bo “pan di kada dia.” (Mateo 6:11) Pero segun ku e ta sisti nos stoma, laga nos no lubidá nunka kuantu balor “e pan ku ta duna bida,” Hesukristu, tin pa nos.
Kon nos por demostrá ku, kontrali na e israelitanan malagradesí di e tempu di Moises, nos no ta mira e pan presioso akí komo algu gewon? Hesus a bisa: “Si boso ta stima mi, boso lo kumpli ku mi mandamentunan.” (Huan 14:15) Pues, si nos ta kumpli ku su mandamentunan, nos lo por disfrutá pa semper di pan.—Deuteronomio 12:7.
^ par. 10 E término “mana” ta bini probablemente di e ekspreshon hebreo “man hu’?” ku ta nifiká “kiko esaki ta?”
ALGUN tempu pasá, The Chosun Ilbo, un korant koreano, a publiká un artíkulo interesante titulá: “‘E Maravioso Shim Cheong,’ un Muhé Ku no Tabata Sa Nada di Hesus—Ta Fièrnu El A Bai?”
E título akí tabata un poko kontroversial pasobra segun un kuenta koreano, Shim Cheong ta un mucha muhé masha stimá ku ta sakrifiká su bida pa yuda su tata siegu. Den transkurso di añanan el a risibí hopi elogio. De echo, na Korea, Shim Cheong ta ser mirá komo un modelo di un yu muhé dediká.
Pa hopi hende, e idea ku un persona asina por ser kastigá den fièrnu djis pasobra e no tabata un kristian batisá a parse inhustu òf asta ofensivo. Al fin i al kabo, e historia supuestamente lo mester a tuma lugá hopi tempu promé ku e mensahe tokante Kristu a yega na e pueblo kaminda Shim Cheong tabata biba.
E artíkulo a inkluí un entrevista ku un pastor. Nan a puntr’é si tur hende ku muri sin haña chèns di konosé Hesus ta kondená pa bai fièrnu. Kiko el a kontestá? “Nos no sa. Nos ta djis asumí ku Dios lo mester tin un propósito òf destino [pa e tipo di hendenan ei].”
The New Catholic Encyclopedia ta bisa: “Pa un hende haña salbashon, e mester ta batisá. Kristu mes a bisa ku si un hende no nase di nobo di awa i di Spiritu Santu, lo e no por drenta den e Reino di Dios (Hn 3.5).” Pa e motibu akí, tin hende ta pensa ku si un persona muri sin ku el a batisá, e ta bai fièrnu di kandela òf ta sufri di un manera òf otro despues di morto.
Pero pa hopi otro hende, e idea akí ta apsurdo. Miónes i miónes di hende a muri sin ku nan a haña konosementu di Beibel. Nan meresé tormento eterno? Kiko Beibel ta bisa tokante e asuntu akí?
Beibel ta mustra bon kla ku Dios no ta kastigá hende ku a biba sin ku nan a haña sa kiko e ta rekerí di nan. Echonan 17:30 ta sigurá nos: “Dios a laga e tempunan ei ku hende tabata ignorante pasa numa.” Ki speransa Beibel ta ofresé pa hende ku a muri sin haña chèns di siña tokante Dios?
Nos por haña e kontesta den loke Hesus a bisa un di e malechornan ku a muri banda di dje. E hòmber a bisa Hesus: “Kòrda riba mi ora bo drenta bo Reino.” Kiko Hesus a kontest’é? “Di bèrdat mi ta bisa bo awe: Lo bo ta ku mi den Paradeis.”—Lukas 23:39-43.
Akaso Hesus a primintí e hòmber ku lo e bai shelu? Nò, pasobra e hòmber no a “nase di nobo” di awa i di spiritu. Esaki ta algu nesesario pa drenta e Reino di shelu. (Huan 3:3-6) Mas bien, Hesus a primintié ku lo e biba atrobe den Paradeis. Komo hudiu, lo e mester tabata sa di e Paradeis—e Hòfi di Edén—ku un tempu tabata eksistí riba tera i ku e promé buki di Beibel ta papia di dje. (Génesis 2:8) Hesus su promesa a duna e hòmber speransa di resusitá den un Paradeis riba tera.
De echo, Beibel ta primintí “ku lo bai tin un resurekshon di tantu hende hustu komo inhustu.” (Echonan 24:15) E palabra “inhustu” ta referí na tur esnan ku no a haña oportunidat pa kumpli ku Dios su normanan hustu pasobra nunka nan no a haña sa di nan. Hesus lo resusitá e malechor inhustu ku el a papia kuné i tambe miónes i miónes di otro hende ku a muri den nan ignoransia. Anto den Paradeis riba tera nan lo siña kiko Dios ta rekerí di nan, i nan lo haña e oportunidat pa demostrá ku nan stim’é i ke obedesé su mandamentunan.
Ora e inhustunan resusitá, akaso nan lo ser husgá a base di loke nan a hasi den pasado? Nò. Romanonan 6:7 ta bisa: “Esun ku muri ta keda apsolvé di su piká.” E inhustu lo a paga pa su pikánan ora e muri. Pues, nan lo ser husgá a base di loke nan hasi despues ku nan ser resusitá i no a base di loke nan a hasi den nan ignoransia promé ku nan a muri. Kiko esaki lo nifiká pa nan?
Despues di e resurekshon, e inhustunan lo haña oportunidat pa siña di e leinan di Dios, ku lo keda revelá den bukinan simbóliko. E ora ei nan lo ser husgá “segun nan obranan,” es desir, a base di si nan ta obedesé Dios su leinan òf nò. (Revelashon 20:12, 13) Pa hopi hende inhustu esaki lo no ta e di dos chèns, sino e promé biaha ku nan lo haña oportunidat pa siña hasi Dios su boluntat i haña bida eterno riba tera.
E siñansa di Beibel akí a yuda hopi hende bolbe haña fe den Dios. Yeong Sug tabata un di nan. El a ser lantá komo un katóliko deboto. Algun di su famianan asta tabata pastor. El a drenta un kombento ku e speransa di bira sùr. Mas despues, el a sali pasobra e kosnan ku el a mira pasa eiden a desapunt’é. Ademas, e no por a aseptá e doktrina di fièrnu di kandela pasobra e tabata haña e idea di torturá hende den kandela di fièrnu kruel.
E ora ei, un Testigu di Yehova a mustra Yeong Sug e siguiente palabranan den Beibel: “E bibunan sa ku nan lo muri, ma e mortonan no sa nada, ni nan no tin rekompensa mas, pasobra ningun hende no ta kòrda mas riba nan.” (Eklesiástes 9:5) E Testigu a yud’é komprondé ku su antepasadonan no ta ser tormentá den fièrnu. Mas bien, nan ta drumí den morto, wardando riba resurekshon.
Sabiendo ku hopi hende nunka a yega di tende di e bèrdat di Beibel, Yeong Sug a tuma na pechu e palabranan di Hesus na Mateo 24:14: “E bon notisia akí di e Reino lo ser prediká den henter e tera habitá, komo testimonio pa tur nashon, anto e fin lo yega.” Awe, e ta prediká e bon notisia i ta kompartí ku otro hende su speransa maravioso basá riba Beibel.
Beibel ta bisa: “Dios no ta hasi distinshon di persona, sino ku e ta aseptá tur hende di tur nashon ku ta tem’é i ku ta hasi loke ta korekto.” (Echonan 10:34, 35) Esaki ta e hustisia perfekto ku nos tur por spera di Dios, kende ta “stima hustisia i huisio.”—Salmo 33:5.
“KIKO ta bèrdat?” Esei ta loke Ponsio Pilato, gobernador romano di Hudea, a puntra Hesus ora e tabata husga Hesus. (Huan 18:38) No ku Pilato tabata buska pa sa kiko ta e bèrdat; ta chèrchi e tabata hasi di Hesus. Kon nos por sa esei? Wèl, ta parse ku pa Pilato e bèrdat tabata kualke kos ku un hende a siña for di chikitu òf loke el a skohe pa kere aden. Awendia, hopi hende tambe ta pensa manera Pilato, esta, ku no tin un manera pa haña sa kiko ta e bèrdat.
Den siglo 16, hopi hende religioso na Europa tabata puntra nan mes kiko nan mester a aseptá komo bèrdat. For di infansia, nan a lanta ta tende di e máksimo outoridat di Papa i di otro doktrinanan di Iglesia Katóliko. Tambe nan a haña nan mes konfrontá ku ideanan nobo di Reformashon* ku a plama den Europa e tempu ayá. Den kiko nan mester a kere? Kon nan por a haña sa kiko ta bèrdat?
Maske ku den e temporada ei tabatin vários hende ku tabata determiná pa buska pa sa kiko ta e bèrdat, nos ta bai enfoká riba tres di nan.* Kiko nan a hasi pa distinguí bèrdat for di loke ta falsu? Kiko nan a deskubrí? Laga nos wak.
Wolfgang Capito tabata un yònkuman ku un kreensia firme den Dios. El a studia medisina, lei i teologia. Na aña 1512, Capito a bira pastor di un parokia i despues el a sirbi komo kapelan di e arsobispu di Mainz.
Na promé instante Capito a purba di plakia e fervor di e reformistanan kendenan tabata prediká un mensahe ku a kuestioná dòktrina katóliko. Tòg el a djòin nan poko tempu despues. Kiko el a hasi? Segun e historiadó James M. Kittelson, Capito a opiná ku e mihó manera pa evaluá e doktrinanan di Iglesia ta di kompará nan ku Beibel “pasobra ta Beibel so ta kontené e bèrdat.” Hasiendo esei, Capito a konkluí ku tantu e doktrina katóliko di venerashon di santu komo e transsupstansiashon no ta basá riba Beibel. Segun e siñansa di transsupstansiashon, e pan i e biña ku Hesus a parti pa su disipelnan ta bira su kurpa i su sanger mes durante Santu Sakrifisio di Misa. (Mira e kuadro “Wak si e Kosnan Ku Nan A Tende Tabata Asina.”) Na aña 1523, Capito a renunsiá su puesto haltu i a bai biba na Strasburgo, un di e statnan kaminda e Reformashon a kuminsá.
E kas di Capito na Strasburgo a bira e lugá kaminda personanan ku no tabata di akuerdo ku doktrinanan katóliko tabata topa otro pa papia tokante hopi tópiko religioso i siñansa di Beibel. Maske algun reformista ainda tabata promové e doktrina di Trinidat, e buki The Radical Reformation ta bisa ku Capito su obranan sí “no a bisa nada di e doktrina di Trinidat.” Dikon nò? Pasobra Capito a keda masha impreshoná ku e manera ku e teólogo spañó, Miguel Servet, a usa tekstonan di Beibel pa refutá Trinidat.*
Capito tabata kouteloso pa bisa kiko el a pensa di e doktrina di Trinidat, ya ku ken ku a nenga e doktrina akí lo por a hañ’é ta paga ku su bida. Pero, for di e dokumentonan ku Capito a skirbi ta bisto ku e tabata duda den e doktrina di Trinidat asta promé ku el a konosé Servet. Algun tempu despues un pastor katóliko a skirbi ku Capito i su kompañeronan “tabata kòmbersá den sekreto tokante e misterionan di mas profundo di religion, sin bai kontra Iglesia; [i nan] a rechasá esun di Santísimo Trinidat.” Un siglo despues, Capito tabata un di e proménan riba lista di eskritornan prominente ku no tabata di akuerdo ku e doktrina di Trinidat.
Pa Capito, Beibel tabata e fuente di bèrdat. El a bisa: “Beibel i e lei di Kristu semper mester ta e úniko guia riba tereno di teologia.” Segun Dr. Kittelson, Capito “a insistí ku e fayo di mas grandi ku e teólogonan a kometé ta di laga Beibel un banda.”
Martin Cellarius, konosí tambe komo Martin Borrhaus, un yònkuman ku a keda na kas di Capito na aña 1526, tambe tabatin un deseo sinsero pa siña e bèrdat for di e Palabra di Dios.
Cellarius a nase na aña 1499. E tabata un studiante diligente di teologia i filosofia, i despues el a bira dosente na Wittenberg, Alemania. Komo ku e Reformashon a kuminsá na Wittenberg, no a dura muchu pa Cellarius sera konosí ku Martin Luther i vários otro reformista ku kier a kambia e doktrinanan di Iglesia. Awor, kon Cellarius por a distinguí simpel pensamentu di hende for di e bèrdatnan di Beibel?
Segun e buki Teaching the Reformation, Cellarius a bisa ku un hende por haña un bon komprondementu di e Skritura “ora e lesa Beibel ku hopi atenshon, kompará e tekstonan ku otro, hasi orashon i arepentí.” Kiko Cellarius a siña for di su análisis di Beibel?
Na yüli di aña 1527, Cellarius a publiká loke el a deskubrí den un buki titulá On the Works of God. El a skirbi ku e sakramentonan di iglesia, manera transsupstansiashon, tabata simbóliko. Segun Profesor Robin Barnes, Cellarius su buki tambe “ta duna un splikashon di profesianan bíbliko ku ta papia di un tempu di kalamidat i sufrimentu mundial, siguí despues pa un periodo di renobashon i felisidat universal.”—2 Pedro 3:10-13.
E remarkenan di Cellarius tokante Hesukristu ta notabel. Maske Cellarius no a bai direktamente kontra di Trinidat, el a mustra ku tin un diferensia entre e “Tata Selestial” i “su Yu Hesukristu.” Ademas, el a skirbi ku Hesus tabata ún di e tantísimo dios- i yunan di e Dios Todopoderoso.—Huan 10:34, 35.
Robert Wallace a bisa den su buki Antitrinitarian Biography (1850) ku Cellarius su obranan no a bai tras di e ideanan komun di su époka tokante e siñansa di Trinidat.* Esei a pone vários eksperto yega na e konklushon ku Cellarius a rechasá Trinidat. Nan a deskribí Cellarius komo un di e instrumèntnan ku Dios a usa pa “siña otronan tokante e Dios berdadero i Kristu.”
Rònt di aña 1527, e teólogo Johannes Campanus tambe a bai biba na Wittenberg. El a ser konsiderá un di e mihó analistanan di Beibel di su époka. Aunke Campanus tabata den e stat kaminda Reforma a kuminsá, tòg e no tabata satisfecho ku e ideanan di Martin Luther. Dikon nò?
Campanus no tabata di akuerdo ku e doktrina di transsupstansiashon. Tampoko e no tabata di akuerdo ku e doktrina di Martin Luther ku ta bisa ku na e Sena di Señor, e pan i e biña ta kuminsá eksistí pareu ku e kurpa i sanger di Kristu. Segun e eskritor André Séguenny, Campanus tabata kere ku “e pan nunka no ta kambia, pero komo sakramento e ta representá e kurpa di Kristu den un manera simbóliko.” Durante e konferensia di Marburg na aña 1529, un debate kaminda nan a papia tokante e kuestionnan akí, Campanus no tabatin mag di papia di loke el a siña for di e Skritura. Despues di esei, su kompañeronan reformista na Wittenberg a rechas’é.
Loke mas a molestiá e reformistanan tabata Campanus su kreensia tokante e Tata, e Yu i spiritu santu. Den su buki Restitution di aña 1532, Campanus a bisa ku Hesus i su Tata ta dos persona diferente. El a splika ku e Tata i e Yu “ta ún” meskos ku un esposo i su esposa “ta ún karni.” Pues, aunke nan ta uní, nan ta dos persona. (Huan 10:30; Mateo 19:5) Campanus a splika ku e Skritura ta usa e mesun ehèmpel pa mustra ku e Tata tin outoridat riba e Yu: “E hòmber ta e kabes di e muhé, i Dios ta e kabes di Kristu.”—1 Korintionan 11:3, Beibel Santu.
Awor, kiko di spiritu santu? Un biaha mas Campanus a usa Beibel. El a skirbi ku no tin niun teksto di Beibel ku ta mustra ku spiritu santu ta un di tres persona. El a komprondé ku e spiritu ta Dios su poder den akshon òf su forsa aktivo ku e ta usa manera un hèrmènt pa kumpli ku su boluntat.—Génesis 1:2.
Pa Luther, Campanus tabata un blasfemadó i enemigu di e Yu di Dios. Un otro reformista a eksigí pa ekehutá Campanus. Ma Campanus no a laga nada strob’é. Segun The Radical Reformation, “Campanus tabata konvensí ku Iglesia su kreensia tokante Trinidat a kousa su kaida.”
Nunka Campanus tabatin e intenshon di lanta un grupo religioso. El a bisa ku el a buska enbano pa e bèrdat “serka diferente sekta i serka tur e herehenan [esta, hende ku ta bai kontra doktrina di Iglesia].” Pues, el a spera ku Iglesia Katóliko lo a bolbe na e siñansanan kristian berdadero. Sinembargo, algun tempu despues, outoridatnan katóliko a arestá Campanus i probablemente el a pasa un 20 aña den prizòn. Historiadónan ta pensa ku el a muri alrededor di aña 1575.
Un estudio di Beibel diligente ta loke a yuda Capito, Cellarius, Campanus i otro hende pa haña sa kiko ta bèrdat i kiko ta falsu. No tur e konklushonnan ku nan a saka tabata kompletamente di akuerdo ku Beibel. Apesar di esei, e hòmbernan humilde akí a analisá e Skritura i a balorá e bèrdatnan ku nan a siña.
Apostel Pablo a urgi kristiannan: “Hasi sigur di tur kos; tene duru na loke ta ekselente.” (1 Tesalonisensenan 5:21) Pa yuda bo den bo búskeda di e bèrdat, Testigunan di Yehova a publiká un buki sumamente útil ku e título: Kiko Beibel Ta Siña Realmente? Pa bo haña un ehemplar gratis, wak página 16 di e revista akí òf bishitá nos website jw.org.
^ par. 3 Reformashon ta un movementu ku a kuminsá na 1517. Den e tempu ei hopi hende a rebeldiá kontra Iglesia Katóliko Romano. Komo konsekuensia, religionnan a lanta manera padestul.
^ par. 4 Wak E Toren di Vigilansia di 1 di yanüari 2012, página 11-12, paragraf 14-17, publiká pa Testigunan di Yehova.
^ par. 8 Wak e artíkulo “Miguel Servet i Su Búskeda pa e Bèrdat” den e ¡Despertad! di mei 2006, publiká pa Testigunan di Yehova.
^ par. 17 E buki ta bisa ku ora Cellarius a usa e palabra “dios” pa referí na Kristu, “el a skirbi deus i no Deus. El a skirbi Deus, ku [e promé] lèter kapital, solamente pa referí na e Dios Supremo.”
Nos planeta ta ideal pa sostené bida. Tin mas ku sufisiente awa riba tera, lokual ta importante pa bida por ta posibel. E echo ku tera ta drei rònt di su as den un posishon skùin segun ku e ta dal buèlta rònt di solo ta evitá ku laman ta fris òf keinta di mas i evaporá. Ademas, tera su atmósfera i forsa magnétiko ta proteh’é kontra radiashon mortal. I e manera kon mata i bestia ta dependé di otro ta fasinante. P’esei hopi hende a yega na e konklushon ku nos planeta a ser diseñá ku un propósito.—Lesa Isaías 45:18.
Pero, kisas bo ta puntra bo mes si tabata e propósito pa hende sufri i pasa inhustisia tambe.—Lesa Deuteronomio 32:4, 5.
Dios a krea e tera pa hende ku ta respetá otro i ku ta stim’é biba den un ambiente agradabel. Pues, bida humano tin un propósito mas elevá ku e bida di mata i bestia. Nos por komprondé ken nos Kreador ta i nos ta atmirá i imitá su amor i hustisia.—Lesa Eklesiástes 12:13; Mikéas 6:8.
Nos Kreador por kumpli ku tur loke e pone su mes pa hasi. P’esei, nos por ta sigur ku lo e kaba ku maldat i sufrimentu i hasi nos planeta un lugá perfekto i agradabel pa humanidat.—Lesa Salmo 37:11, 29; Isaías 55:11.
1 2 3 4 5 6 7 8 9 10 11 12 13 14 15 16
^ ***bh pág. 27-36 Kiko Ta Dios Su Propósito pa e Tera?***
Kapítulo Tres
Kiko Ta Dios Su Propósito pa e Tera?
Kiko ta Dios su propósito pa humanidat?
Kon Dios a ser oponé?
Kon bida riba tera lo ta den futuro?
DIOS su propósito pa e tera ta realmente maravioso. Yehova ke pa e tera yena ku hende felis i salú. Beibel ta bisa ku ‘Dios a planta un hòfi na Edén’ i ku el a laga “nase tur palu ku ta agradabel pa bista i bon pa kuminda.” Despues ku Dios a krea e promé hòmber i muhé, Adam ku Eva, El a pone nan den e kas bunita ei i a bisa nan: “Sea fruktífero i multipliká, i yena e tera i hasi esaki someté na bo.” (Génesis 1:28; 2:8, 9, 15) Pues Dios su propósito tabata pa hende haña yu, transformá henter e tera den un paradeis i kuida e bestianan.
2 Bo ta kere ku Yehova Dios su propósito pa hende biba den un paradeis riba tera lo keda realisá un dia? Dios ta deklará: “Di bèrdat mi a papia . . . siguramente lo mi hasié.” (Isaias 46:9-11; 55:11) Sí, Dios sigur lo kumpli ku su propósito! E ta bisa ku e “no a krea [e tera] pa e keda bashí,” ma “a form’é pa e wòrdu habitá.” (Isaias 45:18) Ki klase di hende Dios ke pa biba riba tera? I pa kuantu tempu e ke pa nan biba riba dje? Beibel ta kontestá: “E hustunan lo heredá e tera, i lo biba den dje pa semper.”—Salmo 37:29; Revelashon 21:3, 4.
3 Ta bisto ku esaki no a tuma lugá ainda. Awendia hende ta bira malu i ta muri; nan ta asta bringa i mata otro. Un kos a bai robes. Pero sigur no tabata Dios su propósito pa mundu ta manera nos ta mir’é awe! Kiko a pasa? Dikon Dios su propósito no a kumpli? Ningun buki di historia ku hende a skirbi no por bisa nos pasobra e problema a kuminsá den shelu.
E ORÍGEN DI UN ENEMIGU
4 E promé buki di Beibel ta konta nos ku den hòfi di Edén a presentá un opositor, un persona ku a bai kontra Dios. Beibel ta deskribié komo “e kolebra,” pero e no tabata djis un bestia. E último buki di Beibel ta identifik’é komo esun “kende ta wòrdu yamá Diabel i Satanas, kende ta gaña henter mundu.” Tambe Beibel ta yam’é “e kolebra di antigwedat.” (Génesis 3:1; Revelashon 12:9) E angel poderoso aki, òf kriatura spiritual invisibel, a usa un kolebra pa papia ku Eva, meskos ku un persona ábil por usa su stèm pa laga parse ku ta un pòpchi banda di dje ta papia. E persona spiritual ei sin duda tabata presente ora ku Dios a prepará e tera pa hende.—Jòb 38:4, 7.
5 Sin embargo, siendo ku tur loke Yehova a krea ta perfekto, ta ken a traha e “Diabel,” e “Satanas,” aki? Simplemente bisá, un di e yunan spiritual poderoso di Dios a kombertí su mes den Diabel. Kon esaki tabata posibel? Wèl, awe un persona ku un tempu tabata desente i onesto por para bira un ladron. Kon esei ta sosodé? Kisas e persona ta permití un mal deseo desaroyá den su kurason. Si e keda pensa riba dje, e mal deseo ei por bira hopi fuerte. Anto si e oportunidat presentá, lo e por aktua di akuerdo ku e mal deseo ku e tabata pensa riba dje.—Santiago 1:13-15.
6 Esaki a sosodé den kaso di Satanas e Diabel. Aparentemente el a tende Dios bisa Adam ku Eva pa nan haña yu i yena e tera ku nan yunan. (Génesis 1:27, 28) Satanas a pensa evidentemente: ‘Hei, tur e hendenan aki lo por adorá ami en bes di Dios!’ Pues un mal deseo a desaroyá den su kurason. Ku tempu, el a dal paso pa gaña Eva dor di kont’é mentira tokante Dios. (Génesis 3:1-5) Asina el a bira un “Diabel,” lokual ta nifiká “Kalumniadó.” A la bes el a bira “Satanas,” lokual ta nifiká “Opositor.”
7 Dor di usa mentira i triki, Satanas e Diabel a pone Adam ku Eva desobedesé Dios. (Génesis 2:17; 3:6) Komo resultado, nan a muri despues di tempu, manera Dios a bisa lo a pasa si nan desobedesé. (Génesis 3:17-19) Komo ku Adam a bira imperfekto ora el a peka, tur su yunan a heredá piká for di dje. (Romanonan 5:12) Nos lo por kompará e situashon aki ku un forma pa traha pan òf bolo. Si e forma tin un deuk aden, kiko ta pasa ku tur pan òf bolo ku bo traha den dje? Tur lo sali ku un deuk òf imperfekshon. Di mesun manera, tur hende a heredá un “deuk” di imperfekshon for di Adam. Ta p’esei tur hende ta bira bieu i ta muri.—Romanonan 3:23.
8 Ora ku Satanas a pone Adam ku Eva peka kontra Dios, Satanas eigenlijk a enkabesá un rebelion. El a desafiá òf reta Yehova su manera di goberná. Bon mirá, Satanas a bisa: ‘Dios ta un mal gobernante. E ta papia mentira i ta skonde kos bon for di su súpditonan. Hende no tin mester di Dios pa goberná riba nan. Nan por disidí pa nan mes loke ta bon i loke ta malu. I lo bai nan mas mihó bou di mi gobernashon.’ Kon Dios lo a atendé un akusashon ofensivo asina? Tin hende ta pensa ku Dios simplemente mester a mata e rebeldenan ei. Pero esei lo a kontestá Satanas su desafio? Esei lo a proba ku Dios su manera di goberná ta korekto?
9 Yehova su sentido perfekto di hustisia no a permitié mata e rebeldenan mesora. El a disidí ku mester di tempu pa kontestá Satanas su desafio na un manera satisfaktorio i pa demostrá ku Diabel ta un mentiroso. Pues, Dios a disidí ku lo e permití hende goberná nan mes pa un tempu bou di e influensia di Satanas. Den Kapítulo 11 di e buki aki nos lo konsiderá dikon Yehova a hasi esei i dikon el a permití asina tantu tempu pasa promé ku e resolvé e kuestionnan aki. Pero ta bon pa nos pensa awor riba esaki: Adam ku Eva tabatin rason pa kere Satanas, kende nunka no a hasi nada bon pa nan? Tabata korekto pa nan kere ku Yehova—kende a duna nan tur kos ku nan tabatin—ta un mentiroso kruel? Kiko abo lo a hasi?
10 Ta bon pa pensa riba e preguntanan aki pasobra kada un di nos ta konfrontá kuestionnan similar awe. Sí, abo tin e oportunidat di apoyá e banda di Yehova komo kontesta riba e desafio di Satanas. Bo por aseptá Yehova komo bo Gobernante i yuda mustra ku Satanas ta un mentiroso. (Salmo 73:28; Proverbionan 27:11) Lamentablemente, ta masha poko hende entre e míles di miónes di hendenan ku tin riba e mundu aki ta skohe pa hasi esei. Esaki ta lanta un pregunta importante: Beibel realmente ta siña ku ta Satanas ta goberná e mundu aki?
KEN TA GOBERNÁ E MUNDU AKI?
11 Hesus nunka a duda ku ta Satanas ta gobernante di e mundu aki. Den un manera milagroso, Satanas un biaha a mustra Hesus “tur e reinonan di mundu i nan gloria.” Anto Satanas a primintí Hesus: “Tur e kosnan aki lo mi duna bo, si bo tira bo kurpa abou i adorá mi.” (Mateo 4:8, 9; Lukas 4:5, 6) Pensa un ratu riba esaki. E oferta ei lo tabata un tentashon pa Hesus si Satanas no tabata e gobernante di e reinonan aki? Hesus no a nenga ku tur e gobièrnunan aki di mundu tabata di Satanas. Hesus sigur lo a hasi esei si Satanas no tabata e poder ku a dirigí nan.
12 Naturalmente, Yehova ta e Dios Todopoderoso, Kreadó di e maravioso universo. (Revelashon 4:11) Sin embargo, ningun kaminda Beibel ta bisa ku sea Yehova Dios òf Hesukristu ta gobernante di e mundu aki. De echo, Hesus spesífikamente a referí na Satanas komo e gobernante òf “e prens di e mundu aki.” (Juan 12:31; 14:30; 16:11) Beibel ta asta referí na Satanas e Diabel komo “e dios di e mundu aki.” (2 Korintionan 4:3, 4) Apòstel kristian Juan a skirbi tokante e opositor, òf Satanas, aki: “Henter mundu ta bou di kontròl di e malbado.”—1 Juan 5:19.
KON LO ELIMINÁ E MUNDU DI SATANAS
13 Kada aña ku pasa, mundu ta bira mas i mas peligroso. E ta pèstá ku ehérsitonan den guera, polítikonan desonesto, lidernan religioso hipókrita i kriminalnan sin heful. Ta imposibel pa reformá henter mundu. Beibel ta revelá ku e tempu pa Dios eliminá e mundu malbado aki durante su guera di Armagedón ta serka. Esaki lo habri kaminda pa un hustu mundu nobo.—Revelashon 16:14-16.
14 Yehova Dios a skohe Hesukristu pa ta Gobernante di Yehova su gobièrnu òf Reino selestial. Hopi tempu pasá Beibel a predisí: “Un yu a nase pa nos, un yu hòmber ta duná na nos, i e gobernashon lo ta riba su skouder. Su nòmber lo ta . . . Prens di Pas. Lo no tin fin na e oumento di su gobernashon i di pas.” (Isaias 9:6, 7) Relashoná ku e gobièrnu aki, Hesus a siña su siguidónan pa pidi den orashon: “Ku bo reino bin. Ku bo boluntat sosodé na tera meskos ku den shelu.” (Mateo 6:10) Manera nos lo mira mas despues den e buki aki, e Reino di Dios pronto lo kita tur e gobièrnunan di e mundu aki, i e mes lo tuma nan lugá. (Daniel 2:44) E ora ei e Reino di Dios lo trese un paradeis riba tera.
UN MUNDU NOBO TA SERKA!
15 Beibel ta sigurá nos: “Segun [Dios] su promesa nos ta sperando shelunan nobo i un tera nobo, den kual ta biba hustisia.” (2 Pedro 3:13; Isaias 65:17) Tin biaha ora Beibel ta papia di e “tera,” e ke men e hendenan ku ta biba riba tera. (Génesis 11:1) Pues, e hustu “tera nobo” ta un sosiedat di hende ku ta haña Dios su aprobashon.
16 Hesus a primintí ku den e binidero mundu nobo, e hendenan aprobá pa Dios lo haña e regalo di “bida eterno.” (Marko 10:30) Sea asina bon di habri bo Beibel na Juan 3:16 i 17:3, i lesa loke Hesus a bisa ku nos tin ku hasi pa haña bida eterno. E hendenan ku ta bin na remarke pa e maravioso regalo ei di Dios den e binidero Paradeis riba tera lo gosa di hopi bendishon. Ban wak awor den Beibel kiko e bendishonnan ei lo ta.
17 Maldat, guera, krímen i violensia lo no t’ei mas. “E malbado lo no t’ei mas . . . Ma e humildenan lo heredá e tera.” (Salmo 37:10, 11) Lo tin pas pasobra ‘Dios lo hasi gueranan stòp te na e fin di tera.’ (Salmo 46:9; Isaias 2:4) E ora ei ‘e hustu lo floresé, i lo tin abundansia di pas te ora ku no tin luna mas,’ i esei ta nifiká pas pa semper!—Salmo 72:7.
18 Adoradónan di Yehova lo biba den siguridat. Tanten ku e israelitanan den tempu bíbliko a obedesé Dios, nan a biba den siguridat. (Levítiko 25:18, 19) Lo ta un kos maravioso di por disfrutá di un siguridat similar den Paradeis!—Isaias 32:18; Mikeas 4:4.
19 Lo no tin skarsedat di kuminda. E salmista a kanta: “Lo tin abundansia di maishi den e tera, riba kabes di e serunan.” (Salmo 72:16) Yehova Dios lo bendishoná su sirbidónan hustu, i ‘tera lo duna su fruta.’—Salmo 67:6.
20 Henter e tera lo bira un paradeis. Lo tin kasnan nobo i hòfinan bunita riba terenonan ku un tempu hende pekaminoso a destruí. (Isaias 65:21-24; Revelashon 11:18) Segun ku tempu ta pasa, partinan di tera ku ya hende a dominá lo sigui ekspandé te ora ku henter e planeta ta mes bunita i produktivo ku hòfi di Edén. I Dios sigur lo ‘habri su man, i satisfasé e deseo di tur ser bibu.’—Salmo 145:16.
21 Lo tin pas entre hende ku bestia. Bestianan salbahe i doméstiko lo kome huntu. Asta un mucha chikí lo no tin miedu di bestianan ku awor ta peligroso.—Isaias 11:6-9; 65:25.
22 Malesa lo disparsé. Komo Gobernante di Dios su Reino selestial, Hesus lo kura hende na un eskala hopi mas grandi ku tempu e tabata riba tera. (Mateo 9:35; Marko 1:40-42; Juan 5:5-9) E ora ei “ningun habitante lo no bisa: ‘Mi ta malu.’”—Isaias 33:24; 35:5, 6.
23 Sernan kerí morto lo resusitá ku e speransa di no muri nunka. Tur e mortonan ku ta den Dios su memoria lo ser resusitá. De echo, “lo tin un resurekshon di tantu e hustunan komo e malbadonan.”—Echonan 24:15; Juan 5:28, 29.
24 Ki un futuro maravioso ta spera e hendenan ku skohe pa siña tokante nos Magnífiko Kreadó, Yehova Dios, i sirbié! Ta na e binidero Paradeis Hesus a referí ora ku el a primintí e malechor ku a muri banda di dje: “Lo bo ta serka mi den Paraiso.” (Lukas 23:43) Ta masha importante anto pa nos siña mas tokante Hesukristu, pa medio di ken tur e bendishonnan aki lo bira posibel.
LOKE BEIBEL TA SIÑA
▪ Dios su propósito pa hasi e tera un paradeis lo kumpli.—Isaias 45:18; 55:11.
▪ Ta Satanas ta goberná e mundu aki awor.—Juan 12:31; 1 Juan 5:19.
▪ Den e binidero mundu nobo, Dios lo drama hopi bendishon riba humanidat.—Salmo 37:10, 11, 29.
[Preguntanan di Estudio]
1. Kiko ta Dios su propósito pa e tera?
2. (a) Kon nos por sa ku Dios su propósito pa e tera lo kumpli? (b) Segun Beibel, ki klase di hende lo biba pa semper?
3. Ki kondishonnan tristu tin awe riba tera, i ki preguntanan esei ta lanta?
4, 5. (a) Ken realmente a papia ku Eva pa medio di e kolebra? (b) Kon un persona ku un tempu tabata desente i onesto lo por para bira un ladron?
6. Kon un yu spiritual poderoso di Dios a bira Satanas e Diabel?
7. (a) Dikon Adam ku Eva a muri? (b) Dikon tur yu di Adam ta bira bieu i ta muri?
8, 9. (a) Ki desafio Satanas evidentemente a presentá? (b) Dikon Dios no a destruí e rebeldenan mesora?
10. Kon bo por apoyá e banda di Yehova komo kontesta riba e desafio di Satanas?
11, 12. (a) Kon un tentashon ku Hesus a haña ta revelá ku ta Satanas ta e gobernante di e mundu aki? (b) Kiko mas ta duna prueba ku Satanas ta e gobernante di e mundu aki?
13. Dikon nos tin mester di un mundu nobo?
14. Ken Dios a skohe pa ta Gobernante di Su Reino, i kon Beibel a predisí esaki?
15. Kiko e “tera nobo” ta?
16. Menshoná un regalo masha presioso ku Dios lo duna e hendenan ku e ta aprobá, i kiko nos tin ku hasi pa hañ’é?
17, 18. Kon nos por ta sigur ku lo tin pas i siguridat tur kaminda riba tera?
19. Dikon nos sa ku lo tin kuminda na abundansia den Dios su mundu nobo?
20. Dikon nos por tin sigur ku henter e tera lo bira un paradeis?
21. Kiko ta mustra ku lo tin pas entre hende ku bestia?
22. Kiko lo pasa ku malesa?
23. Dikon e resurekshon lo alegrá nos kurason?
24. Kiko bo ta pensa di biba den Paradeis riba tera?
[Plachi na página 30]
Kon Satanas por a ofresé Hesus tur e reinonan di mundu si nan no tabata di dje?
[Plachi di henter página 35]

robotstxt: allowed

filter: keep